贈李徵君大壽
作者：王績
朝代：唐

paragraphs: 孔淳辭散騎，陸昶謝中郎。
幅巾朝帝罷，杖策去官忙。
附車還趙郡，乘船向武昌。
九徵書未已，十辟譽彌彰。
副君迎綺季，天子送嚴光。
灞陵幽徑近，磻谿隱路長。
編蓬還作室，績草更爲裳。
會稽置樵處，蘭陵賣藥行。
看書惟道德，開教止農桑。
別有幽懷侶，由來高讓王。
前年辭厚幣，今歲返寒鄉。
有書橫石架，無氈坐土牀。
蘭英猶足釀，竹實本無糧。
澗松寒轉直，山菊秋自香。
管寧存祭禮，王霸重朝章。
去去相隨去，披裘驕盛唐。